Tisztelt Szociális Bizottság és Képviselő-Testület!

A FloBa-Med Kft. által működtetett I.sz. háziorvosi praxis 2024. évi munkájáról szeretnék beszámolni.

A praxis beteglétszáma jelenleg 1920 Fő.

Nemek szerinti megoszlás: 56% nő és 44 % férfi.

Korcsoport analízis:

10-20 év: 1,15% 20-30 év: 9,84% 30-40 év: 14,06% 40-50 év: 20,62%

50-60 év: 14,74% 60-70 év: 15,16% 70 év fölött: 24,37%

2024. jan.1. és dec.31. között az ellátott betegek száma 10807 fő volt.

Házhoz hívás havi 4-5 alkalommal van.

A telemedicinális ellátás igen népszerű és hatékony: telefonon, emailben és Messengeren is adok betegeimnek tanácsot. A Facebook Bábolna Inform csoportban és a BTV képújságon aktuális információkat jelenítünk meg.

Praxisomban továbbra is folyamatos figyelmet fordítok a prevencióra, amennyire az aktuális járványhelyzet megengedi, betegeimet szűrővizsgálatokra küldöm koruknak, nemüknek illetve rizikófaktoraiknak megfelelően, illetve a krónikus betegek (elsősorban magas vérnyomás, cukorbetegség, krónikus tüdőbetegség és magas vérzsírszint) gondozása zajlik. A rendelési időbe iktatva történik a betegek életmódbeli tanácsokkal való ellátása is személyre szabottan.

Minden évben október második felétől térítésmentes influenza elleni védőoltás áll rendelkezésre a 60 éven felüliek illetve a rizikócsoportokba tartozók oltásához (idősek, várandós kismamák, cukorbetegek, krónikus szív-, érrendszeri illetve légzőszervi betegségben szenvedők, veleszületett vagy betegség, kezelés révén szerzett immunhiányos állapotban szenvedők pl.tumoros betegek, egészségügyi intézményekben, valamint az állattartás területén dolgozók).

A súlyosabb tüneteket és szövődményeket okozó covid járvány lecsengett, de a vírus nem tűnt el, az elmúlt őszi-téli szezonban is volt számtalan igazolt eset, mindamellett, hogy az influenza járvány rég nem látott erősségű és még jelenleg is tart. Influenza elleni védőoltást kevesen vettek fel, covid elleni oltást pedig már senki sem kért.

Az országosan egységes, OMSZ által irányított alapellátási ügyeleti rendszert mára az összes vármegyében bevezették, telefonszáma felnőttek és gyerekek esetében is a 1830, ezen a számon 16.00 és 8.00 óra között a felnőtt- és gyermekorvosi ügyelet érhető el.

A 1830-as hívószámon az adott vármegye mentésirányítása jelentkezik. A mentőszolgálat képzett munkatársa kikérdezi a telefonálót, és a kapott információ alapján telefonos tanáccsal segít, vagy jelzi, ha a hívó állapota lehetővé teszi, hogy megvárhatja a legközelebbi rendelési időt. Ha az esetet súlyosnak ítéli meg, akkor ügyeletes ellátót küld a telefonálóért, sürgős esetben pedig mentőautót.

Hétköznap 16.00-22.00 óra között és hétvégén, illetve ünnepnapokon 8.00-14.00 óráig a járásközpontokban háziorvosi ügyelet működik, ezek személyesen is felkereshetők.

22.00 és 8.00 óra között, illetve hétvégén, valamint ünnepnapokon 14.00 óra után a mentőszolgálat működtet sürgősségi ügyeletet a kijelölt telephelyeken.

Bábolna ügyelet tekintetében alapvetően továbbra is Győrhöz tartozik, de más telephelyeken is ellátják a betegeket.

Praxisomban a rendelési idő jelenleg hétfő, szerda, péntek 8.00-tól 12.00-ig, kedd, csütörtök 12.00-16.00-ig van. A sürgős esetek kivételével előjegyzés alapján fogadunk betegeket, időpontegyeztetés rendelési idő alatt a rendelő telefonszámán lehetséges, vagy emailben kérhető. Aki nem kér időpontot, azokat a betegeket is ellátjuk aznap, de számukra a várakozási idő hosszabb.

Kérném a beszámolóm szíves elfogadását!

Bábolna, 2025.03.12.

Dr. Tóth Beáta

FloBa-Med Kft.